**Recenzija učbenika Slovenščina in jaz 3**

**Slovenščina in jaz 3** (Učbenik za slovenščino v 3. letniku srednjih poklicnih šol – JEZIK), avtorjev Vida Burnika, Sergeje Jekl in Tanje Slemenjak**,** celovito, teoretično zelo strokovno in utemeljeno, s konkretnimi primeri ponazarja tematiko, ki jo morajo obvladati dijaki tretjega letnika poklicnih srednjih šol. Posebej moram izpostaviti tako terminološko natančnost kot tudi zelo nazorne in vsebinsko ustrezne primere ter ponazoritve skladenjske in besedilno-zvrstne problematike v tem učbeniku. Poglavja v tem učbeniku so tematsko smiselno nanizana, učbenik pa zaključujejo miselni vzorci, ki povzemajo vso snov, ki so jo učenci do sedaj spoznavali. Kot recenzent sem avtorje opozoril na nekaj terminoloških opredelitev, ki so jih avtorji v zadnji verziji upoštevali. Primeri v učbeniku so realni, didaktično zelo primerne in zanimive so tudi ilustracije in druge oblikovne dopolnitve besedne vsebine. Posebna kakovost učbenika je dosti nalog za tvorjenje in tudi pisanje stavkov, povedi in besedil, s čimer se dijake spodbuja tako h govorjenemu kot pisnemu skrbnemu ustvarjanju besedil. Pisanje je namreč v času digitalizacije na vseh ravneh šolstva zelo pomembno. Naloge so odlične, saj dijake usmerjajo v vajo in izpopolnjevanje pri pisanju uporabnih besedil, npr. motivacijskega pisma in življenjepisa, kar bodo rabili pri iskanju zaposlitve. Pri tem bo seveda še vsak učitelj dodal kakšne nove primere, k čemur ga spodbuja tudi ta učbenik.

Učbenik je zasnovan pedagoško ustrezno (od lažjega k najzahtevnejšemu), tudi zelo interaktivno (predvidena uporaba interneta in tudi sodobnih jezikoslovnih orodij ter tudi različnih tehnoloških pripomočkov, npr. pri oblikovanju življenjepisa v obliki videa), obogaten s primernim slikovnim gradivom in ponazarjalnimi miselnimi vzorci.

Da povzamem: učbenik **Slovenščina in jaz 3** je izobraževalno-študijsko gradivo, ki ustreza kriterijem srednješolskih učbenikov in bo pomembno obogatilo pouk slovenščine, obenem pa predstavlja tudi osnovo za nadaljnji razvoj poučevanja in znanja jezika bodočih slovenskih strokovnjakov in aktivnih govorcev ter piscev slovenščine.

Dr. Hotimir Tivadar